Seun op N1 doodgeryArgieffoto ŉ Vrystaatse seun (11) is dood nadat ŉ voertuig hom die naweek getref het terwyl hy die nasionale pad by sy tuisdorp probeer oorsteek het. Moleleki Thunywa het Sondagmiddag saam met twee maats in ŉ watergat op Ventersburg geswem. Op pad huis toe het hulle die N1 probeer oorsteek toe ŉ wit Isuzu-bakkie uit Winburg se rigting op pad na Kroonstad Thunywa tref. Sers. Mamello Mokhuoane, Vrystaatse polisiewoordvoerder, sê die bestuurder van die Isuzu en nog motoriste op die toneel het Ventersburg se polisie en nooddienste ontbied. Hulle het Thunywa op die toneel dood verklaar en sy naasbestaandes in kennis gestel. Genl.maj. Modise, bevelvoerder van die Thabong-polisiegroepering, doen ŉ beroep op ouers om deurentyd te weet waar hul kinders is. “Dis ook belangrik dat ons ons kinders oor padveiligheid leer.”